በመሠረተ ልማት ላይ እየተፈጸመ ያለው ጥፋት ሀብትን ለብክነት፣ ከተማዋንም ለጉዳት ዳርጓል፡፡
ባሕር ዳር፡ ጥቅምት 14/2012 ዓ.ም (አብመድ) በባሕር ዳር ከተማ የመሠረተ ልማት ላይ የሚፈፀሙ ጥፋቶች እየተበራከቱ መምጣታቸው እንዳሳሰበው የከተማ አስተዳደሩ ፖሊስ መምሪያ አስታወቀ፡፡የባሕር ዳር ከተማ ታላቁን የጣና ሐይቅ እና የዓባይን ወንዝ ተንተርሳ የተመሰረተች ውብ ከተማ ከመሆኗ ጋር ተያይዞ የአማራ ክልል የቱሪስት ማዕከል ነች፡፡ ባሕር ዳር ከጢስ ዓባይ ፏፏቴ በቅርብ ርቀት 30 ኪሎ ሜትር አካባቢ ከባሕር ወለል በላይ በ1 ሺህ 700 ሜትር ከፍታ ላይ ከትማ ትገኛለች፡፡ የባሕር ዳር ከተማን ተፈጥሮ ውበት ብታጎናጽፋትም ውበቷን እና መሠረተ ልማቱን በመንከባከብ ረገድ እጥረት አለ፡፡ በተለይም በከተማዋ ዋና ዋና ጎዳናዎች የሚስተዋሉ አግባብ ያልሆነ የመሠረተ ልማት አጠቃቀም፣ አያያዝ እና ጥፋት ቀጣይ የከተማዋ እድገት እንቅፋት ሆኗል፡፡የመንገድ ዳር መብራት ምሰሶ ገመዶች እና የመንገድ አካፋዮች መካከል ላይ የተተከሉ ዕጽዋትን ደኅንነት ለመጠበቅ የተተከሉት ብረታ ብረት ላይ እየደረሰ ያለው ጉዳት አሳሳቢ ደረጃ ላይ መድረሱን አብመድ ታዝቧል፡፡ ይህም የመንገድ ዳር መብራቶች አገልግሎት እንዲቋረጥ፣ ለከተማዋ ውበት ታስቦ የተተከሉ ዕጽዋትም ለጉዳት እንዲዳረጉ አድርጓል፡፡ በርካታ ሀብትም ለብክነት ተዳርጓል፡፡ ያነጋገርናቸው ነዋሪዎችም ችግሩ በአፋጣኝ ምላሽ ካልተሰጠው ከተማዋን ለከፋ አደጋ ይዳርጋታል ነው ያሉት፡፡ በባሕር ዳር ከተማ ሽምብጥ በመባል በሚጠራው ክፍለ ከተማ ነዋሪው አቶ ጋርዳቸው አንሙት ‹‹በብድር እና በልመና የተገነቡ መሠረተ ልማቶች የወጣባቸውን ወጪ ያህል አገልግሎት ሳይሰጡ ጠፍተዋል፤ ማታ ያየናቸውን ጠዋት ላይ እያጣናቸው ነው›› ብለዋል፡፡ችግሩ የቅንጅታዊ አሠራር እጥረት እና አመለካከት ላይ ካለመስራት የመጣ እንደሆነም ነው የተናገሩት፡፡ መንግስት ህግ በማስከበር፣ ሕዝብ በመተባበር እና ብዙኃን መገናኛ ደግሞ ግንዛቤ በመፍጠር ቢሠሩ ችግሩን ማቃለል እንደሚቻልም ያምናሉ፡፡ ሕዝቡ አስተያዬት ለመስጠት ስጋት እንዳይፈጠርበትም ከተማ አስተዳድሩ ነፃ የስልክ አገልግሎት መጀመር እንዳለበት ጠቁመዋል፡፡ ችግሩን በሚመለከት የባሕር ዳር ከተማ አስተዳድር ጽዳት እና ውበት ጽህፈት ቤት እና የባሕር ዳር ከተማ ፖሊስ መምሪያን አነጋግረናል፡፡ የከተማ አስተዳድሩ የጣና ሐይቅን ተከትሎ ረጅም የእግረኛ መንገዶችን (ጣና ወክ ዌይ) በመብራት ለማስዋብ ከ10 ሚሊዮን ብር በላይ ወጪ በማድረግ ማሠራቱን አስታውሷል፡፡ በየ35 ሜትር ርቀት ላይ የቆሻሻ ማጠራቀሚያ ቅርጫቶች እንደተዘጋጁም ነው ያስታወቀው፡፡